Met: Sam Neill (Cliff Buxton); Kevin Harrinton (Mitch Mitchell); Tom Long (Glenn Latham); Roy Billing (burgemeester Bob McIntyre); Genevieve Mooy (May McIntyre).
Draaiboek: Santo Cilauro; Tom Gleisner.
Regie: Rob Sitch.
Min mense op aarde vandag kan hulle daarop roem dat hulle leef sonder enige invloed van die Amerikaanse kultuur. Kyk waar kry n mens nie oral Coke- en Mc Donalds-advertensieborde nie, om nou maar twee ikone uit te lig. Soms is hierdie invloed egter besonder positief; en soms word selfs die positiewe invloed s� verwerk dat die unieke karakter van n verafgele� plekkie behoue bly.
So n plekkie is die dorpie in die enorm-uitgestrekte Australiese platteland waar n ambisieuse burgemeester (Billing) n groot radio-teleskoop laat oprig het, in die middel van n skaapveld, en hierdie installasie blyk van onskatbare waarde te wees vir NASA tydens die maanlanding van 1969.
Te midde van die opwinding van die samewerking tydens hierdie epogmakende okkasie word n aantal dorpenaars aan die kyker voorgestel in hul unieke kleindorpsheid. Op ligte wyse word lief en leed uitgebeeld; erns en luim wissel mekaar af. Die grootdoenerigheid waarmee die dorpie die Amerikaanse ambassadeur en die Australiese eerste minister ontvang word gekonstrasteer met die erns wat by die teleskoop heers wanneer hulle n onvergeeflike fout moet herstel. Maar, soos ook hier te lande, maak n boer n plan en ten slotte werk alles goed uit. Selfs al is die hoof van die spannetjie wetenskaplikes, Cliff Buxton (Neill), se vrou nie meer met hom om di� geleentheid te deel nie.
Die natuurlike en eerlike spel is die prent se grootste bate. Die akkurate inkleding van die laat sestigerjare is knap en die draaiboek se dialoog val so natuurlik op die oor dat n mens die raamvertelling (waarin Buxton as ou man terugkeer na die teleskoop) maar kan miskyk.
Is dit die snaaksste fliek van die jaar? Stellig nie, hoewel kykers hulle kan verkneukel aan werklike, warm mense. Dis die fliek se groot hart wat dit onthoubaar maak. Nie noodwendig n ondubbelsinnige MOET nie, maar n aangename verhaal wat gemoedelik en plesierig vertel word. Miskien iets vir die kassie of op video.